**Petter Halfdan Rudolf Fredrik Olsen** (født 7. februar 1948) er en norsk investor og er yngre bror av skipsreder Fred. Olsen og medlem av shippingfamilien Olsen som eier Fred. Olsen & Co.

Olsen er majoritetseier i forvaltningsfirmaet Firmament, og eier sammen med de tre døtrene sine forvaltningsfirmaet Permanent. Olsen er styreleder i begge disse firmaene.

Munch-samlingen
---------------

Olsen eier tilsammen 38 bilder laget av Edvard Munch, hvorav 20 er oljemalerier. Han eide en av de fire originale utgavene av Edvard Munchs *Skrik* (1893), i pastell, og har vært involvert i en juridisk feide med broren sin vedrørende den viktige Munch-samlingen som deres far, Thomas Olsen etablerte. Ifølge hans kones, Henriettes testamente, skulle samlingen overgå til Petter, den yngste sønnen. Fred. Olsen ville ikke anerkjenne dette, og gikk til sak mot sin bror. Petter Olsen endte med å vinne saken på alle punkter, først i Oslo byrett i 2001, deretter i Borgarting lagmannsrett året etter.

Ramme Gaard
-----------

Petter Olsen har siden 1966 eid Ramme Gaard som ligger ved tettstedet Hvitsten i Vestby, og fikk i 2009 konsesjon for kjøp av Hauger gård som ligger på andre siden av Hvitsten. Olsen kjøpte opprinnelig Hauger gård fra Norske Skog i 2006, men kjøpet ble den gang opphevet av Landbruksnemnda.

Bærekraft og kultursenter
-------------------------

Siden 1986 har Ramme gård vært drevet økologisk, og det produseres melk, kjøtt, poteter, gulrøtter, tomater og diverse grønnsaker for butikken på gården. Bærekraft og biologisk mangfold ligger til grunn for alle gården planer knyttet til jord- og skogbruk. Alle nye bygninger varmes opp av et flisfyringsanlegg, der trevirket skaffes til veie fra rydding og pleie av kulturlandskapet. Flere av husdyrartene på gården er enten bevaringsverdige eller utrydningstruede.

Det satses også på et vidt spekter av kulturarrangementer på Ramme gård, som tar i mot besøkende i helgene og daglig (ikke mandag) i sommersesongen. I tillegg til gårdsbutikk og Diversen Café er det utstillinger, foredrag, konserter og festivaler. Shakespeare-festivalen ble etablert sommeren 2006 og Rammerock ble gjennomført første gang i 2007. Det er også hagedager på forsommeren og høsten, samt et julemarked.

Petter Olsen planlegger et underjordisk Munchgalleri og museum på Ramme gård i 2010, hundre år etter at Edvard Munch kjøpte gården Nedre Ramme.[*trenger oppdatering*]

Referanser
----------

1. ↑   Proff, «Petter Halfdan Rudolf Fredrik Olsen», verkets språk bokmål, gjelder del fødselsår, besøkt 19. mars 2023[Hentet fra Wikidata]
2. ↑   Kapital, «Petter Olsen», verkets språk bokmål, gjelder del fødselsår, besøkt 19. mars 2023[Hentet fra Wikidata]
3. ↑  vg.no, 28. mars 2001: «Olsen Brothers» i Munch-krig
4. ↑  seher.no, 26. september 2008: Disse rikingene har Munch på veggen
5. ↑  «Lillebror Olsen tok siste stikk», i *Dagbladet* 6. juni 2001
6. ↑  «Petter Olsen vant den bitre brødrestriden». *Aftenposten*, 17. september 2002.
7. ↑  moss-avis.no, 28. februar 2009: Konsesjon til Petter Olsen på vilkår Arkivert 30. mars 2009 hos Wayback Machine.
8. ↑  oblad.no, 1. november 2008: – Hauger gård er fortsatt overpriset[*død lenke*]
9. ↑  oblad.no, 28. februar 2009: Kulturveteran med gullpensjon

Eksterne lenker
---------------

* Ramme gård

|  |  |
| --- | --- |
| Oppslagsverk/autoritetsdata | VIAF
 |